[{"text_idx": "#000001", "text": "Y 9 ffordd orau o gael eich twyllo yn Beijing"}, {"text_idx": "#000002", "text": "Mae lot o bethau hyfryd am Beijing; pobl cyfeillgar, parciau, tywydd, bwyd wrth gwrs."}, {"text_idx": "#000003", "text": "Does dim lot o drosedd amlwg er bod hi\u2019n anodd dod i hyd i ffigyrau trosedd dibynadwy. Mae cosbau yn llym mae\u2019n debyg. Weloch chi erioed garchar Tseiniaidd ar TripAdvisor?"}, {"text_idx": "#000004", "text": "Mae hi\u2019n teimlo\u2019n weddol ddiogel yna, saffach na rhannau o Lundain o bosib."}, {"text_idx": "#000005", "text": "Gellir gadael beic ar y stryd yng nghanol prifddinas Tseina heb ei gloi."}, {"text_idx": "#000006", "text": "Ond nid erthygl \u2018ewch i Beijing\u2019 yw hon, hoffwn i so\u0302n am elfen weddol anhysbys o\u2019r ddinas."}, {"text_idx": "#000007", "text": "Heb os ac oni bai mae twyllo yn rhan o\u2019r profiad i ymwelwyr."}, {"text_idx": "#000008", "text": "Er mwyn eich diddanu a\u2019ch rhybuddio dyma fy rhestr o \u2018hoff\u2019 ddulliau twyllo yn Beijing dw i wedi eu gweld neu glywed amdanynt."}, {"text_idx": "#000009", "text": "Ar y stryd ger Sgwar Tiananmen daeth dwy fenyw ataf i yn y prynhawn."}, {"text_idx": "#000010", "text": "O le wyt ti\u2019n dod? Wyt ti eisiau mynychu seremoni de draddodiadol? Bydd hi\u2019n hwyl!"}, {"text_idx": "#000011", "text": "Ar y wyneb mae\u2019n swnio\u2019n addawol ond mae eisiau bod yn amheus o Saesneg sydd mor dda yn y ddinas hon."}, {"text_idx": "#000012", "text": "Mae\u2019r gwahoddiad yn arwain at sgam clasurol, \u2018seremoni\u2019 de lle mae\u2019r \u2018traddodiadau\u2019 i gyd wedi cael eu dyfeisio yn ddiweddar."}, {"text_idx": "#000013", "text": "Wedyn maen nhw yn eich bwrw gyda bil am grocbris, efallai deg gwaith mwy na\u2019r gost arferol."}, {"text_idx": "#000014", "text": "Dwedais dim diolch mewn sawl ffordd, sawl gwaith, a doedden nhw ddim yn edrych mor gyfeillgar wedyn. Roedd rhaid iddyn nhw ffoi i ganfod yfwyr te eraill."}, {"text_idx": "#000015", "text": "Weithiau cwrw sy\u2019n cael ei gynnig yn lle te."}, {"text_idx": "#000017", "text": "Mae so\u0302n am brynu co\u2019 bach USB am bris anhygoel o rad mewn marchnad. Doedd dim byd ynddo fe heblaw am dywod."}, {"text_idx": "#000018", "text": "Mae llawer o stwff electronig o farchnadoedd yn amheus. Maen nhw yn wneud i Del Boy edrych fel Steve Jobs."}, {"text_idx": "#000019", "text": "Ambell waith yn y bwyty mae dwy fwydlen, un arferol ac un yn Saesneg gyda phrisiau uwch."}, {"text_idx": "#000020", "text": "Mae angen talu\u2019r cyfieithydd rhywsut sbo."}, {"text_idx": "#000021", "text": "Pwy sydd wir yn gwneud y twyllo yma ydy\u2019r cwestiwn, y cwmniau rhyngwladol sy\u2019n penodi darparwyr i gaethiwo pobl am 50c i greu dillad brand hyll i ni yn y gorllewin \u2013 neu\u2019r siopau Tseiniaidd sy\u2019n gwerthu fersiynau ffug ohonynt?"}, {"text_idx": "#000022", "text": "Mae cwestiwn athronyddol am beth yw \u2018go iawn\u2019 yma. Mae llefydd yn y dwyrain yn fwy o\u0302l-fodernaidd na Chymru, os yw\u2019n cynnwys yr enw Burberry mae\u2019n rhaid bod y dilledyn YN Burberry. Does dim ffasiwn peth ag eitem go iawn ac eitem counterfeit."}, {"text_idx": "#000023", "text": "Wel, mewn rhai o achosion."}, {"text_idx": "#000024", "text": "Gwelais fachgen yn crwydro\u2019r strydoedd ger Nanluoguxiang gyda\u2019r nos. Roedd e\u2019n edrych yn ddall \u2013 doedd dim rheswm i beidio credu ei fod e\u2019n dall."}, {"text_idx": "#000025", "text": "Roedd e\u2019n chwarae\u2019r offeryn erhu ac yn dangos sgiliau o\u2019r radd flaenaf, tra bod dynes hy\u0302n (efallai ei fam) yn casglu arian parod wrth dwristiaid."}, {"text_idx": "#000026", "text": "Roedd y sain yn anhygoel. Rhy anhygoel."}, {"text_idx": "#000027", "text": "Wedyn gwnes i sylweddoli ar y seinydd bach ar ei wregys. Doedd dim ymdrech o gwbl i\u2019w guddio."}, {"text_idx": "#000029", "text": "Dyma gwpl yn bysgio ar yr erhu, neu rywbeth tebyg, heb seinydd."}, {"text_idx": "#000030", "text": "Dw i\u2019n fodlon tipio. Ond dydy tipio ddim yn rhan o ddiwylliant Beijing. (Gweler hefyd: Ceredigion.)"}, {"text_idx": "#000031", "text": "Mae gyrwyr ricsios weithiau yn esgus bod nhw ddim yn deall materion ariannol neu fod camddealltwriaeth o seros wedi bod. Fel arall dydyn nhw ddim yn rhoi newid yn o\u0302l i berson gwyn."}, {"text_idx": "#000032", "text": "Felly yn hytrach na chlirio mas yr arian man, mae eisiau cadw amrywiaeth o werthoedd mewn waled rhag ofn."}, {"text_idx": "#000033", "text": "Mae tacsis \u2013 hynny yw, ceir yn hytrach na ricsios \u2013 yn hollol iawn cyn belled bod nhw yn swyddogol, sydd yn golygu gyrrwr di-Saesneg fel arfer. Os taw \u2018Sir, sir! Taxi sir?\u2019 yw\u2019r cynnig, \u2018na\u2019 yw\u2019r ymateb. Mae\u2019r rhai heb drwydded yn lot drytach."}, {"text_idx": "#000034", "text": "Ydy pigo pocedi yn cyfrif fel twyll? Ta waeth mae\u2019n digwydd o bryd i\u2019w gilydd yn o\u0302l y so\u0302n \u2013 tra\u2019ch bod chi\u2019n syllu ar fap dan ddaear."}, {"text_idx": "#000035", "text": "Dw i\u2019n cofio gwylio ffilm mewn ty\u0302 yn Asia tua 10 mlynedd yn o\u0302l. Nid fi a brynodd y CD fideo \u2013 hen fformat a oedd yn debyg i DVD."}, {"text_idx": "#000036", "text": "Roedd y delwedd yn cynnwys nid yn unig y ffilm ond elfennau o olygfa o ystafell sinema dywyll. Nawr ac yn y man roedd silwetau o bobl yn sefyll ac yn cerdded heibio\u2019r llun er mwyn mynd i\u2019r tai bach."}, {"text_idx": "#000037", "text": "Mae\u2019n debyg roedd modd pori amrywiaeth o ffilmiau newydd ar stondinau stryd yn Beijing ac ar draws dwyrain Asia ar un adeg, gan gynnwys ffilmiau cyfredol o\u2019r sinema. Roedd yr ansawdd yn amrywio lot. Yn yr oes ddigidol mae\u2019r farchnad wedi mynd oherwydd torrentau, Pirate Bay ac ati."}, {"text_idx": "#000038", "text": "Mae ambell i stondin stryd yn gwerthu copi\u0308au anhrwyddedig o gerddoriaeth o hyd. Mae angen mynd i siopau mewn canolfanau siopa anferth am gerddoriaeth drwyddededig a thalu pedair gwaith y pris."}, {"text_idx": "#000039", "text": "Roedd y prydau o fwyd yn Beijing yn hollol wych ar y cyfan. O\u2019n i wedi bod yn bwyta reis, nwdls, hwyaden a\u2019r gorau o stwff Tseiniaidd trwy\u2019r wythnos gyda photel o Nanjing bron bob tro, lager digon dymunol er generig."}, {"text_idx": "#000040", "text": "Am fy mhryd o fwyd olaf cyn gadael y ddinas, es i i hutong (hen lo\u0302n draddodiadol lle mae llawer o dai, caffis a siopau bychain) i fwyta \u2018pizza hutong\u2019."}, {"text_idx": "#000041", "text": "Yn y bwyty pizza roedd detholiad o gwrw o bob cwr o\u2019r byd mewn oergell eang, dewis sy\u2019n anarferol mewn llefydd o\u2019i fath. Gwych, o\u2019n i\u2019n meddwl, byddaf i\u2019n joio cael blasu gwydryn o Erdinger Weissbier am bris mewnforio. Roedd hi\u2019n dal yn rhatach na\u2019r llefydd cwrw crefft newydd yng Nghaerdydd."}, {"text_idx": "#000042", "text": "Agorwyd y botel gan weinydd ac ar o\u0302l cwpl o lymeidiau sylweddolais taw\u2019r un hen Nanjing oedd hi eto \u2013 o\u2019r botel Erdinger Weissbier. Roedden nhw wedi llwyddo i roi\u2019r cap yn o\u0302l ar y botel."}, {"text_idx": "#000043", "text": "Roedd hi\u2019n ffordd weddol ysgafn o gael fy nhwyllo. Bai fi oedd hi mewn ffordd achos o\u2019n i ddim yn gwybod sut i gwyno trwy gyfrwng y Mandarin ac o\u2019n i\u2019n llac ac yn stiwpid i hyd yn oed ystyried yfed rhywbeth mor Ewropeaidd mewn hutong."}, {"text_idx": "#000045", "text": "Gwersi a ddysgais wrth deithio Ewrop"}, {"text_idx": "#000047", "text": "Gallaf ddweud yn hawdd mai dyna oedd amser gorau fy mywyd. Er mai dim ond am fis fues i\u2019n teithio cefais llwyth o brofiadau newydd, gwelais bethau anhygoel ac cwrddais a\u0302\u2019r cymeriadau mwyaf lliwgar erioed. Mi ddysgais nifer o bethau newydd tra\u2019n teithio, ond dyma 5 o wersi ddysgais i ar fy nhaith."}, {"text_idx": "#000048", "text": "Yn gyntaf mae gormod o bwyslais ar drefni rhywle i gysgu. Un o\u2019r rhannau gorau o\u2019r gwyliau oedd y nosweithiau. Wrth deithio mi wnaeth fy nghloc mewnol chwalu a peth da oedd hynny. Yn wir, ar y bore diwrnod cyntaf o deithio dyna le oeddwn i ar ben ty\u0302 opera Oslo am 6.30yb. Yna, cwrddais a\u0302 dau gymeriad reit \u201cdodgy\u201d ond yn fuan iawn roedd y 3 ohonom ni yna, yn edrych ar draws y ddinas a\u2019r mo\u0302r a\u0302 fi\u2019n dysgu Cymraeg i\u2019r ddau arall. Doedd gennym ni ddim papur, ond dechreuodd un o\u2019r dynion chwilota a gwagio\u2019i bocedi, erioed mi welais gasgliad mor ddiddorol mewn poced person. Ar o\u0302l gwagio\u2019i bocedi ffeindiodd nodau 200Kr a beiro wedi torri\u2019n ddarnau bach. Dechreuon nhw ysgrifennu yn Gymraeg ar eu harian, felly yn Norwy nawr mae yno nodau arian gyda tipyn o ysgrifen Cymraeg arnynt."}, {"text_idx": "#000050", "text": "Erbyn i mi gyrraedd Trondheim (dinas hanner ffordd i fyny Norwy), roeddwn i\u2019n dechrau edrych bach yn sgryffi. Cyrhaeddais i Trondheim am 11yh ac mi gerddais i o amgylch y ddinas am ryw awr yn chwilio am yr hostel lle roeddwn i\u2019n bwriadu aros, dim ond i ddarganfod nad oedd yn agor am gwpl o ddiwrnodau. Mae Norwy yn wlad hynod o ddrud felly nid yw\u2019n syndod bod y gwestau wedi bod yn rhy ddrud i mi, felly cerddais no\u0302l trwy\u2019r ddinas gan anelu at yr orsaf drenau. Yna darganfyddais ei fod wedi cau am y nos. Felly dyna le oeddwn i, gyda fy mag yn drwm ar fy nghefn, fy nghorff yn brifo ar o\u0302l diwrnodau o gerdded, mewn dinas ddiarth heb do\u0302 uwch fy mhen na gwely i gysgu. Doedd gen i ddim dewis ond ffeindio mainc concrit a metel tu allan i\u2019r orsaf, a mynd i gysgu am y noson. Ches i ddim trwbl o gwbl, mae\u2019n siwr am fod pobl yn meddwl nad oes gan rywun sy\u2019n cysgu ar y stryd ddim byd o werth arno. Dyna oedd y tro cyntaf wrth deithio i mi gysgu ar fainc, ond dim dyna oedd y tro cyntaf. Mi wnes i rywbeth tebyg yn Bodo yn bell yn y cylch Arctig yng ngogledd Norwy, eto yng ngogledd Sweden ac ar gyrion Napoli yn yr Eidal (lle roedd cryn dipyn yn gynhesach)."}, {"text_idx": "#000051", "text": "Pan gysgais i tu allan i Napoli, ffeindiais fainc ger cledrau tre\u0302n mewn gorsaf drenau bach heb do\u0302. Tua 1yb, cefais fy neffro gan swn traed yn rhedeg ar draws y concrit ger fy ngwely. Eisteddais i fyny\u2019n syth gan weld heddlu\u2019n rhedeg trwy\u2019r orsaf tuag at dre\u0302n oedd wedi stopio ar ben y platfform, ar ei ho\u0302l nhw roedd 2 paramedig. Yna, llusgwyd menyw oddi ar y tre\u0302n yn sgrechian a gweiddi. Codais fy mag ar fy nghefn a cherddais draw i weld beth oedd yn digwydd. Roedd torf fach wedi ymgasglu o amgylch y fenyw yma oedd yn ysgwyd ar y llawr ac yn sgrechian. Gofynnais i ddyn oedd yn sefyll drws nesa i mi beth oedd yn digwydd. Dim ond i gael gwybod ei bod hi\u2019n meddwl bod diawl wedi gorchfygu ei chorff. Wedyn daeth heddwas arall gydag offeiriad a dyna le roeddwn i, rhyw Gymro bach ar ei ben ei hun, ganol nos, yn un o ddinasoedd mwyaf peryg Ewrop, yn gwylio alldafliad diawl. Weithiodd hynny ddim ac felly rhoddwyd y fenyw ar stretsier yn sgrechian ac ysgwyd a mynd a hi oddi yno. Es no\u0302l tuag at fy mainc, gorwedd lawr a cheisio mynd yn o\u0302l i gysgu tan y bore."}, {"text_idx": "#000052", "text": "Yr ail wers yw nid peth gwael yw siarad gyda dieithriaid. Trwy ein plentyndod mae\u2019n rhieni ac athrawon yn dweud wrthym am beidio siarad gyda dieithriaid ac er bod hynny\u2019n wers bwysig i blant, credaf ei bod hi\u2019n beth da i oedolion siarad gyda dieithriaid."}, {"text_idx": "#000053", "text": "Fel gallwch ddychmygu, roedd teithio\u2019r pellteroedd maith yna\u2019n medru bod yn ddiflas ar adegau. Nid yw\u2019n syndod felly mod i, erbyn diwedd y daith, yn fwy na pharod dechrau sgwrs gyda dieithriaid llwyr. Ond gan amlaf nid fi fyddai\u2019n dechrau\u2019r sgwrs ond yn fuan iawn roeddwn i\u2019n fodlon siarad gydag unrhyw un bron a bod, hyd yn oed os roedden nhw\u2019n hynod o ecsentrig. Roedd hyn yn neud i\u2019r amser deimlo fel roedd yn mynd yn llawer cyflymach. Ond hefyd roedd yna nifer o fanteision eraill i siarad gyda dieithriaid. Dieithriaid argymhellodd lefydd i ymweld a\u0302 nhw, dieithriaid oedd yn fy mwydo ar adegau, dieithriaid wnaeth yn siwr mod i\u2019n dal y trenau cywir, a help dieithriaid sicrhaodd nad oeddwn i\u2019n mynd ar goll ar o\u0302l cyrraedd dinasoedd newydd."}, {"text_idx": "#000054", "text": "Rhaid i mi gyffesu mod i\u2019n falch mod i wedi teithio ar fy mhen fy hun, achos pe bawn i wedi teithio gyda chyfaill yna fyddwn i ddim wedi bod mor barod i siarad gyda dieithriaid ac felly ddim wedi cael cyngor a help ganddyn nhw oedd mor hanfodol i lwyddiant fy nhaith."}, {"text_idx": "#000055", "text": "Y drydedd wers yn syml y dylid gwneud mwy o ymdrech i ailgylchu a thrwsio beth sydd wedi torri. Wrth deithio mi fyddai rhai o fy eiddo yn torri, a doedd gen i ddim arian i brynu rhai newydd i\u2019w amnewid felly doedd gen i ddim dewis ond ceisio\u2019u trwsio. Ges i lawer o drafferth gyda fy sandalau yn benodol, a doedd gen i ddim dewis erbyn y diwedd ond i dorri twll gyda fy nghyllell yng nghanol un ohonyn nhw, wedyn estyn fy nghordyn a cheisio clymu\u2019r sandal mlaen i fy nhroed bob bore. Rhaid cyfaddef nad oedd yn hynod o gyfforddus yn enwedig wrth feddwl bod fy nhraed mewn stad ofnadwy \u2013 wedi eu gorchuddio a phothelli ar o\u0302l cerdded gormod a thoriadau bach lle roedd fy nhraed wedi taro cerrig wrth nofio yn y Mediterraenean. Ond roedd gwell dioddef na talu am ba\u0302r newydd o sandalau yn enwedig gan mod i wedi prynu\u2019r sandalau ar gyfer y daith ac roeddwn i am iddyn nhw gyrraedd y diwedd."}, {"text_idx": "#000056", "text": "Wrth deithio roedd hyd yn oed y pethau lleiaf yn gallu bod yn dipyn o antur. Mynd i\u2019r ty\u0302 bach oedd un o anturiaethau\u2019r daith. Mae yna ddau achlysur arbennig dwi\u2019n eu cofio."}, {"text_idx": "#000057", "text": "Yn fuan ar o\u0302l cyrraedd y cylch Arctig wrth syllu allan o ffenestr y tre\u0302n gwelais olygfeydd anhygoel. Yr unig bethau oedd o fy amgylch oedd coedwigoedd anferthol, cewri o fynyddoedd, llynnoedd rhewllyd eu golwg ac eira ar yr ucheldiroedd. Mor hyfryd oedd yr olygfa mi benderfynais ofyn i reolwr y tre\u0302n stopio\u2019r tre\u0302n i mi gael disgyn oddi ar y tre\u0302n. Dim ond un tre\u0302n y dydd oedd yn mynd trwy\u2019r baradwys hon yng nghanol unlle yn Norwy. Gofynnodd rheolwr y tre\u0302n i mi pryd roeddwn i am gael fy nghasglu er mwyn iddo ddweud wrth y tre\u0302n nesaf i stopio ar fy nghyfer. Felly disgynnais oddi ar y tre\u0302n a\u2019i wylio\u2019n gadael. Edrychais o gwmpas gan weld dim ond caban bach pren gwag ac un lo\u0302n fach pridd. Edrychais tua\u2019r llyn anferthol agos a phenderfynais gerdded i\u2019w glan yn ochr arall. Cerddais am ychydig oriau trwy\u2019r goedwig heb lwybr i\u2019w ddilyn. Ar o\u0302l gosod fy ngwersyll am y noson cerddais ychydig yn fwy tan i mi ffeindio traeth bach cerrig ar lan y llyn a phenderfynais gerdded no\u0302l a symud fy mhabell o\u2019r gwersyll i\u2019r traeth. Wedi gosod yr ail wersyll a rhoi sosban o ddwr i ferwi ar y ta\u0302n pren roedd rhaid i mi fynd i\u2019r ty\u0302 bach. Felly i ffwrdd a mi i\u2019r goedwig gyda hanner ro\u0302l o bapur ty\u0302 bach yn fy llaw. Er mod i\u2019n fodlon cyrcydu pan fod angen, roedd gweld boncyff marw ar lawr y goeden yn ormod o demtasiwn. Felly, gyda\u2019r bwriad o fod yn gyflym i osgoi\u2019r mosgitos, tynnais fy nhrywsus ac eistedd ar y boncyff pwdr i fynd i\u2019r ty bach. Yn fuan ar o\u0302l dechrau, meddyliais fod cnoadau\u2019r mosgitos yn fwy na poenus na\u2019r arfer. Ond na. Nid mosgitos oedd yn cnoi, ond morgrug. Dyna pryd sylwais fod y boncyff wedi ei orchuddio gan nyth morgrug. Wwps."}, {"text_idx": "#000059", "text": "Y wers olaf yw y dylid cadw mewn cysylltiad gyda\u2019r bobl rydych yn cwrdd a\u0302 nhw wrth deithio. Wrth deithio mi gwrddais a\u0302 llwythi o bobl newydd ac mi ddes yn ffrindiau gyda rhai ohonynt. Er bod llawer o bobl yn erbyn pethau fel Facebook rhaid i mi ddweud bod yna bethau da iddo. Diolch i Facebook mi fedra i gadw mewn cysylltiad gyda\u2019r rheini gwrddais i wrth deithio ac rydw i wedi gallu trefnu aros gyda nhw yn y dyfodol. Mi fedra i gadw mewn cysylltiad gyda phobl led led y byd na fyddai modd cadw mewn cysylltiad a\u0302 nhw ond am bethau fel Facebook."}, {"text_idx": "#000064", "text": "BTS yn dod a'u themau tywyll i bop De Corea"}, {"text_idx": "#000065", "text": "Ani Glass i rif 1"}, {"text_idx": "#000067", "text": "Pang! Antur cerddoriaeth Gruff Rhys"}, {"text_idx": "#000071", "text": "Dinas y digwyddiadau - dinas di enaid"}]